Etter Steinkjer landsgymnas ble hun cand.polit. med hovedfag i sosialpedagogikk ved Universitetet i Oslo i 1975. På denne tiden var hun i likhet med faren venstrekvinne, og hun satt i sentralstyret i Unge Venstre 1968–1970. Hun giftet seg i 1968 med sivilarkitekt Eivind Holden. Etter noen år som lærer på Rørvik og i Lakselv flyttet hun i 1977 med familien til Brønnøysund, hvor hun ble rådgiver i PPT på Sør-Helgeland. I 1988 fikk hun permisjon for å undervise som høgskolelektor ved Tromsø lærerskole.